Nem csak a menekültek szemelték ki maguknak Németországot
Egyre vonzóbb piac Németország a külföldi bankok számára, ami nem véletlen: a német gazdaság, különösen az annak gerincét képező Mittelstand bivalyerős, a helyi bankrendszer viszont gyengélkedik - hívja fel a figyelmet a Financial Times.
A multik mellett a német gazdaság gerincét képező középvállalatok, vagyis a Mittelstand kiszolgálását tekinti egyik fő kihívásának több európai, nem német nagybank is, így például a francia BNP Paribas és Société Générale, a brit HSBC és a spanyol Santander.
A kedvező gazdasági klíma mellett kapóra jön nekik, hogy több német nagybank, köztük a Deutsche Bank és a Commerzbank még mindig a tőkeáttétel csökkentését tekinti fő feladatának, és különösen a Deutsche Bank saját problémáival van elfoglalva. Épp e két helyi nagybank piaci részesedéséből szeretnének leginkább leharapni a külföldi kihívók. Nehezebb ugyanis versenyre kelni a kisebb, regionális szereplőkkel, amelyek mélyen beágyazottak a helyi kisvállalkozói rétegnél.
Észrevettük őket - jelezte a brit lap kérdésére az egyik német nagybank vezetője a külföldi terjeszkedőkkel kapcsolatban, hozzátéve: kérdés, hogy az agresszív árazás, amellyel terjeszkednek, profitábilis-e számukra. Üzleti kilátásaik hosszabb távon semmiképp sem rosszak: ha egy banknak sikerült gyökeret vernie a Mittelstandhoz tartozó vállalatok körében, akkor hosszú távú, stabil bevételt termelő, kis kockázatú üzletre számíthat. Az első lépés, vagyis az ügyfelek bizalmának elnyerése egyértelműen a legnehezebb feladat számukra a földrajzilag decentralizált német gazdaságban. Mivel a Barclays és a Royal Bank of Scotland személyében volt már példa kivonulásra a német bankpiacról, először is hosszú távú elköteleződésükről kell meggyőzniük a külföldi bankoknak a helyi vállalkozókat.
A francia BNP Paribas 2013 végén hirdette meg kisvállalkozásokat célzó stratégiáját Németországban (sőt, Hello Bank néven online retail tevékenységbe is fogott), és jelenleg 4700 alkalmazottal rendelkezik Németországban, szemben a franciaországi 56 ezerrel, az olaszországi, illetve belgiumi 18-18 ezerrel. Egyértelmű azonban, hogy csakúgy, mint francia versenytársa, a Société Générale, növekedni akar a német piacon, akárcsak az HSBC vagy a Santander.
bnp paribas, Deutsche Bank, société générale, hsbc, commerzbank bankok, finanszírozás, németország, santander,